1. ปัจจัยความเสี่ยง

ฝ่ายบริหารของกลุ่มฯ
พิจารณาถึงขอบเขตของความเสี่ยงในทุกด้านที่อาจมีผลกระทบต่อผลการดำเนินงาน

อันได้แก่

1.  ความเสี่ยงในการประกอบธุรกิจ

ความเสี่ยงจากสภาวะเศรษฐกิจและสภาวะตลาด

การลดลงของกิจกรรมการค้าระหว่างประเทศและในภูมิภาค
ที่สืบเนื่องจากการถดถอยทางเศรษฐกิจที่แพร่ขยายไปทั่วโลก
อาจส่งผลกระทบต่อธุรกิจและผลประกอบการของกลุ่มฯ

ในปี 2551 ผู้ประกอบการขนส่งทางทะเลได้เผชิญภาวะตลาดที่เปลี่ยนแปลงในเชิงลบอย่างฉับพลัน
จนเกินกว่าจะคาดการณ์ได้
อัตราการเติบโตทางธุรกิจที่ได้ประมาณการไว้สำหรับเส้นทางการค้าหลักๆ
ต่างถูกปรับลดจนแทบไม่มีการเติบโต หรือในบางกรณีก็แสดงถึงอัตราเติบโตที่ติดลบ
ผู้บริโภคขาดความเชื่อมั่นเพราะเป็นกังวลต่อความปั่นป่วนทางเศรษฐกิจที่เกิดขึ้นรอบโลก
อำนาจการซื้อหายไป ธุรกิจต่างๆ ตกอยู่ในภาวะซบเซา
พร้อมกันนั้นความระส่ำระสายทางการเงินที่กระจายผลทั่วโลก
ทำให้ทั้งโลกเผชิญภาวะขาดแคลนสินเชื่อและเงินลงทุน เมื่อธนาคารชะลอการปล่อยสินเชื่อ
ทำให้ผู้ส่งออกและนำเข้าขาดเงินสนับสนุนสำหรับการผลิตและจัดส่งสินค้าที่ต่อเนื่องกลายเป็นปัจจัยลบต่อกิจกรรมการค้าระหว่างประเทศ

กลุ่มฯ ได้ติดตามสถานการณ์เศรษฐกิจและภาวะตลาดอย่างใกล้ชิด
รวมทั้งดำเนินการอันควรเพื่อตอบสนองและกอบกู้สถานการณ์จากภาวะวิกฤตที่เกิดขึ้น
รวมทั้งปรับกลยุทธ์การดำเนินงานให้สอดคล้องกับเหตุการณ์ที่เกิดขึ้น แม้ว่าในบางกรณี
การดำเนินมาตรการต่างๆ จะสามารถกระทำได้เพียงในขอบเขตที่จำกัด อย่างไรก็ตาม กลุ่มฯ
คงยึดมั่นที่จะปรับปรุงและรักษาส่วนแบ่งตลาดที่มี รวมถึงแสวงหาโอกาสการค้าในตลาดใหม่ๆ กลุ่มฯ
ได้ดำเนินการด้วยความพยายามอย่างเต็มที่ที่จะลดความเสี่ยงจากสภาวะเศรษฐกิจและสภาวะตลาดด้วยการพัฒนาประสิทธิภาพในการดำเนินงาน
และปรับปรุงระบบสนับสนุนการติดตามตู้สินค้าของลูกค้าที่ขนส่งระหว่างท่าและในแต่ละท่าเรือให้มีประสิทธิภาพดียิ่งขึ้น

การแข่งขันด้านอัตราค่าระวาง

เมื่อตลาดการค้าซบเซา
การแข่งขันด้านอัตราค่าระวางกลายเป็นปัจจัยเสี่ยงสำคัญอีกประการหนึ่งที่เกิดจากสภาวะตลาด
ในธุรกิจการขนส่งสินค้าทางทะเล อัตราค่าระวางมักได้รับผลกระทบโดยตรงจากปัจจัยต่างๆ ได้แก่
การเติบโตของกิจกรรมการค้า การขาดสมดุลโดยเฉพาะอุปสงค์และอุปทานในการส่งออกนำเข้า
แม้กลุ่มฯ ไม่อาจหลีกเลี่ยงผลกระทบดังกล่าว แต่กลุ่มฯ
ก็ได้กำหนดนโยบายที่จะช่วยลดทอนผลกระทบดังกล่าว อาทิเช่น การพัฒนาลูกค้าสัมพันธ์

2. ความเสี่ยงด้านปฏิบัติการ

อุปสงค์และอุปทาน

ความต้องการขนส่งสินค้าที่ลดลงและการขาดสมดุลของปริมาณสินค้าในภาคส่งออกนำเข้าเป็นความเสี่ยงหลักในธุรกิจพาณิชยนาวี
ในสภาพแวดล้อมที่ไม่เอื้ออำนวยโดยเฉพาะเมื่อตลาดการขนส่งขาดภาวะสมดุลของอุปสงค์และอุปทาน
และมีกำลังขนส่งส่วนเกินในอุตสาหกรรม
ทำให้ผู้ประกอบการขนส่งทางเรือต้องปรับลดอัตราค่าระวาง
และเผชิญกับการแข่งขันอย่างรุนแรงทั้งในกลุ่มผู้ประกอบการขนส่งทางเรือรายใหญ่แบบประจำเส้นทางและในกลุ่มผู้ประกอบการขนส่งทางเรือในเส้นทางระหว่างเมืองท่าหลักกับเมืองท่าย่อยในภูมิภาค
ทั้งหมดนี้ทำให้ผู้ประกอบการขนส่งทางเรือจำต้องรับอัตรากำไรที่ต่ำลง

กลุ่มฯ ตระหนักถึงความท้าทายของปัจจัยเหล่านี้
และได้ดำเนินมาตรการหลายประการที่ลดความเสี่ยงที่เกี่ยวข้อง
และรักษาฐานการตลาดด้วยการขยายเส้นทางขนส่งใหม่ๆ เพิ่มจำนวนเมืองท่าปลายทางที่ให้บริการ
ปรับปรุงประสิทธิภาพในการปฏิบัติการ รวมทั้งสอดส่องดูแลและควบคุมต้นทุนอย่างเข้มงวด
เพื่อให้เป็นกลไกสำคัญที่จะสร้างความมั่นใจว่ากลุ่มฯ สามารถสร้างรายได้ ผลกำไร
และฐานการประกอบการที่เข้มแข็งสำหรับการขยายงานในอนาคต

เนื่องจากกิจกรรมของกลุ่มฯ
เพิ่มขึ้นทั้งในเชิงปริมาณและประเภทของการให้บริการจากเมื่อเริ่มประกอบธุรกิจ กลุ่มฯ
ตระหนักถึงผลของการมีระบบสารสนเทศที่มีประสิทธิภาพที่จะสนับสนุนฝ่ายบริหารในการตัดสินใจทางธุรกิจและตอบสนองความต้องการของหน่วยงานที่เกี่ยวข้อง
กลุ่มฯ
ได้จัดทำแผนพัฒนาระบบสารสนเทศเพื่อสนับสนุนการดำเนินกิจกรรมประจำวันและรองรับการขยายกิจกรรมที่ซับซ้อนมากขึ้นในอนาคต
กลุ่มฯ
ให้ความใส่ใจกับระบบรักษาความปลอดภัยที่เหมาะสมสำหรับปกป้องฐานข้อมูลและเน้นระบบการตรวจสอบความถูกต้องและครบถ้วนของข้อมูล

ความเสี่ยงเรื่องราคาน้ำมัน

ความผันผวนของราคาน้ำมันเป็นปัจจัยสำคัญที่ส่งผลกระทบต่อการดำเนินกิจการขนส่งสินค้าทางทะเล
เนื่องจากน้ำมันเชื้อเพลิงเป็นต้นทุนการดำเนินงานที่มีสัดส่วนสูงเมื่อเทียบกับต้นทุนโดยรวม
ราคาน้ำมันที่เพิ่มขึ้นทำให้ต้นทุนดำเนินงานของผู้ประกอบการขนส่งสินค้าทางทะเลสูงขึ้น
แต่สำหรับการประกอบธุรกิจของกลุ่มฯ ทางกลุ่มฯ
ใช้วิธีเรียกเก็บค่าธรรมเนียมเพิ่มตามการปรับขึ้นของราคาน้ำมัน (Bunker Surcharge)
จากลูกค้าผู้ใช้บริการและได้ปกป้องความเสี่ยงราคาน้ำมันด้วยตราสารอนุพันธ์ในลักษณะเดียวกันกับที่ผู้ประกอบกิจการเดินเรือสินค้าในธุรกิจพาณิชยนาวีปฏิบัติ
ทั้งนี้เพื่อลดความเสี่ยงจากการปรับเพิ่มของราคาน้ำมันเชื้อเพลิง

3. ความเสี่ยงทางการเงิน

ความเสี่ยงจากความผันผวนของราคาวัตถุดิบที่เป็นสินค้าโภคภัณฑ์

ความเสี่ยงจากความผันผวนของราคาน้ำมันเชื้อเพลิงที่กิจการจำเป็นต้องใช้เป็นวัตถุดิบสำหรับการประกอบการเป็นปัจจัยเสี่ยงสำคัญที่แต่ละกิจการจำเป็นต้องบริหาร
ในกรณีของกลุ่มฯ ก็เช่นเดียวกับผู้ประกอบการเดินเรือสินค้ารายอื่นในอุตสาหกรรม
ที่ใช้การทำสัญญาปกป้องความเสี่ยงน้ำมัน ที่เรียกว่า Bunker Swap Contract
เพื่อปกป้องล่วงหน้าและเป็นเครื่องมือบริหารความเสี่ยงจากความผันผวนของราคาน้ำมันเชื้อเพลิง
แต่การที่ราคาน้ำมันปรับลดอย่างรวดเร็วเกินความคาดหมายของทุกฝ่ายในช่วงเดือนตุลาคมปี 2551
หลังจากที่ทะยานราคาขึ้นสูงอย่างต่อเนื่องเป็นประวัติการณ์ในไตรมาสก่อนหน้า
ทำให้ผู้ประกอบการเดินเรือสินค้าต้องประสบปัญหาอย่างมากทั้งในแง่ต้นทุนการดำเนินงานและในแง่ผลกระทบจากการปกป้องความเสี่ยงน้ำมัน
เนื่องจากผู้ประกอบการเดินเรือสินค้าในธุรกิจพาณิชยนาวีจำนวนมากซื้อน้ำมันล่วงหน้าในราคาที่กำหนดไว้แน่นอน
และได้ทำสัญญาปกป้องความเสี่ยงน้ำมัน แต่ราคาน้ำมันได้ปรับตัวลดลงอย่างรวดเร็ว
จึงสร้างภาระขาดทุนแก่บรรดาผู้ประกอบการเดินเรือ
เพราะไม่สามารถได้ประโยชน์อย่างเต็มที่จากการลดลงของราคาน้ำมันในตลาด

ในกรณีของกลุ่มฯ งบการเงินประจำปี
2551ได้บันทึกสำรองผลขาดทุนที่ยังไม่เกิดขึ้นจากการเปลี่ยนแปลงมูลค่ายุติธรรมของตราสารอนุพันธ์ที่เกี่ยวข้องกับสัญญาปกป้องความเสี่ยงน้ำมัน
เป็นหนี้สินหมุนเวียนตามเกณฑ์บัญชีที่เหมาะสมและรับรู้ค่าเผื่อผลขาดทุนนั้นเป็นค่าใช้จ่ายในรายการค่าใช้จ่ายอื่นในงบกำไรขาดทุนสำหรับปี
2551

ความเสี่ยงเรื่องอัตราค่าเงิน

รายได้ของกลุ่มฯ ผูกอิงกับสกุลเงินเหรียญสหรัฐฯ ผ่านกลไกการกำหนดอัตราค่าระวาง
โดยอัตราค่าระวางจะถูกกำหนดราคาเป็นจำนวนเงินในสกุลเงินเหรียญสหรัฐฯ
ในขณะที่รายได้จากการเดินเรือเรียกเก็บในสกุลเงินเหรียญสหรัฐฯ
หรือในสกุลเงินท้องถิ่นของเมืองท่าขนถ่ายสินค้า
(สกุลเงินบาทและสกุลเงินเหรียญสิงคโปร์เป็นส่วนใหญ่)
ตามจำนวนเทียบเท่าของอัตราค่าระวางที่กำหนดไว้ในสกุลเงินเหรียญสหรัฐฯ สินทรัพย์หลักของกลุ่มฯ
คือเรือคอนเทนเนอร์ การซื้อขายเรือสินค้าประเภทนี้ต่างกระทำในสกุลเงินเหรียญสหรัฐฯ
ในขณะที่เงินกู้เป็นมูลหนี้ส่วนใหญ่ของกลุ่มฯ เป็นสกุลเงินเหรียญสหรัฐฯ
ที่ใช้สนับสนุนการจัดซื้อเรือคอนเทนเนอร์และสินทรัพย์ถาวร

ดังนั้น ความผันผวนของอัตราค่าเงินจะไม่ส่งผลกระทบต่อกระแสเงินสดที่กลุ่มฯ
ได้จากการดำเนินงาน
แม้ว่าความผันผวนดังกล่าวอาจส่งผลด้านการแปลงค่าทางบัญชีต่องบการเงินของกลุ่มฯ ก็ตาม
ทั้งนี้เป็นเพราะกิจการของกลุ่มฯ
มีลักษณะของการปกป้องความเสี่ยงจากอัตราแลกเปลี่ยนในตัวอยู่แล้ว นอกจากนี้ กลุ่มฯ
ยังให้ความสำคัญต่อการใช้เครื่องมือการเงินและวิธีการระดมทุน
เพื่อปกป้องและบรรเทาความเสี่ยงที่อาจเกิดขึ้นจากความผันผวนของอัตราแลกเปลี่ยน เช่น
การทำสัญญาแลกเปลี่ยนสกุลเงินแบบสวอปป์
และทำสัญญาซื้อขายสำหรับอัตราแลกเปลี่ยนเงินตราต่างประเทศล่วงหน้า เป็นต้น

ความเสี่ยงจากความผันผวนของอัตราดอกเบี้ย

โดยลักษณะของการประกอบการ กลุ่มฯ
มีหนี้สินที่เป็นเงินกู้ยืมระยะยาวซึ่งใช้สนับสนุนการซื้อเรือสินค้า ดังนั้น
จึงมีโอกาสประสบความเสี่ยงจากความผันผวนของอัตราดอกเบี้ยในตลาด
เพื่อป้องกันและบรรเทาความเสี่ยงบางส่วนจากการเปลี่ยนแปลงของอัตราดอกเบี้ยที่มีผลต่อเงินกู้ยืมระยะยาวดังกล่าว
กลุ่มฯ จึงใช้มาตรการทางการเงินหลากหลายรูปแบบ อาทิเช่น
ตราสารอนุพันธ์ทางการเงินและเครื่องมือบริหารความเสี่ยงชนิดต่างๆ
ตลอดจนการบริหารต้นทุนดอกเบี้ยผ่านนโยบายการผสมผสานอัตราดอกเบี้ย
ระหว่างอัตราดอกเบี้ยแบบคงที่และแบบลอยตัว

4. ความเสี่ยงทางด้านองค์กร

ทรัพยากรบุคคลถือเป็นแกนหลักขององค์กร กลุ่มฯ
มีนโยบายพัฒนาทักษะและการเรียนรู้อย่างมีประสิทธิภาพ
เพื่อสร้างความมั่นใจว่าบุคลากรมีความสามารถที่จะปฎิบัติหน้าที่ของตนได้อย่างเหมาะสมและสอดคล้องกับแนวทางที่องค์กรกำหนดไว้
และเพื่อบรรเทาความเสี่ยงในด้านการบริหารทรัพยากรมนุษย์ กลุ่มฯ
ได้จัดให้มีการสับเปลี่ยนและหมุนเวียนตำแหน่งงานภายในองค์กรและส่งพนักงานไปทำงานในสำนักงานต่างประเทศเพื่อเสริมสร้างทักษะ
ความรู้และประสบการณ์ นโยบายด้านทรัพยากรมนุษย์ดังกล่าวนี้มุ่งสร้างขวัญกำลังใจ
และส่งเสริมบุคลากรให้สามารถปฏิบัติงานอย่างเต็มประสิทธิภาพ

5. ความเสี่ยงทางด้านการบริหารและปฎิบัติตามกฎหมายและกฎระเบียบที่เกี่ยวข้อง

เพื่อลดความเสี่ยงที่อาจเกิดจากการเลือกนโยบายด้านการบริหารที่ไม่เหมาะสม กลุ่มฯ
ได้จัดตั้งคณะกรรมการบริหารความเสี่ยง โดยมีบทบาทหน้าที่และความรับผิดชอบ ดังนี้

1.  สอบทานและนำเสนอนโยบายการบริหารความเสี่ยงขององค์กรต่อคณะกรรมการบริษัทฯ
    เพื่อพิจารณาอนุมัติ

2.  กำกับดูแลเพื่อให้มั่นใจว่าการดำเนินธุรกิจของบริษัทฯ
    เป็นไปตามกรอบการบริหารความเสี่ยงขององค์กร

3.  สอบทานรายงานการบริหารความเสี่ยงและดำเนินการเพื่อให้มั่นใจได้ว่าองค์กรมีการจัดการป้องกันความเสี่ยงอย่างเพียงพอและเหมาะสม

4.  นำเสนอความเสี่ยงในภาพรวมของบริษัทฯ
    รวมถึงความเพียงพอของระบบการควบคุมภายในเพื่อการจัดการป้องกันความเสี่ยงต่อคณะกรรมการบริษัทฯ
    เพื่อพิจารณาอนุมัติตามระยะเวลาที่กำหนด

5.  ให้คำแนะนำกับหน่วยงานบริหารความเสี่ยง
    และพิจารณาปรับปรุงระบบข้อมูลที่เกี่ยวข้องกับการพัฒนากระบวนการบริหารความเสี่ยง

เนื่องจากกลุ่มฯ
ดำเนินธุรกิจด้านขนส่งสินค้าระหว่างประเทศและจดทะเบียนในตลาดหลักทรัพย์แห่งประเทศไทย
ดังนั้น กลุ่มฯ จะต้องถือปฎิบัติตามกฎหมายและระเบียบของท้องถิ่น กฎหมายระหว่างประเทศ
รวมทั้งกฎหมายที่เกี่ยวกับการขนส่งทางทะเล กลุ่มฯ
ลดความเสี่ยงดังกล่าวโดยการติดตามการเปลี่ยนแปลงของกฎหมายต่างๆ
ที่เกี่ยวข้องจากสำนักงานตัวแทนในท้องถิ่นนั้นๆ รวมทั้งติดตามการเปลี่ยนแปลงที่เกี่ยวกับกฎหมาย
กฎระเบียบของตลาดหลักทรัพย์แห่งประเทศไทยและคณะกรรมการกำกับหลักทรัพย์และตลาดหลักทรัพย์
เพื่อใช้เป็นแนวทางในการประกอบธุรกิจและให้แน่ใจว่ากลุ่มฯ
ปฎิบัติตามกฎระเบียบดังกล่าวได้ทันท่วงที

นอกจากนั้น กลุ่มฯ ยังปฎิบัติตามมาตรฐานความปลอดภัยสากล และความปลอดภัยด้านสิ่งแวดล้อม
ซึ่งกำหนดโดยองค์กรขนส่งทางทะเลระหว่างประเทศ (International Maritime
Organization)

6. ความเสี่ยงอื่นๆ

เหตุการณ์ที่เหนือความคาดหมาย เช่น
เหตุสุดวิสัยและวินาศภัยจากโจรสลัดเป็นความเสี่ยงที่อาจส่งผลร้ายต่อการดำเนินงานของผู้ประกอบการเดินเรือขนส่งทางทะเล
แต่ระดับความเสี่ยงในลักษณะนี้สำหรับกลุ่มฯ ยังอยู่ในภาวะที่ไม่สูงมากนัก
อีกทั้งยังได้รับการปกป้องล่วงหน้าตามสมควรโดยการประกันภัย แต่ทางกลุ่มฯ
ก็ไม่ได้นิ่งนอนใจและพยายามปลูกฝังการสร้างวินัยด้านประสิทธิภาพแก่ผู้เกี่ยวข้องเพื่อให้มั่นใจถึงคุณภาพและมาตรฐานของกองเรือและเจ้าหน้าที่ประจำเรือ
ความพยายามดังกล่าวส่งผลให้กลุ่มฯ
ได้รับประกาศเกียรติคุณการจัดการด้านมาตรฐานความปลอดภัยในระดับสากล ที่เรียกว่า
International Safety Management (ISM) Certificate นอกจากนี้ กลุ่มฯ
ยังกำหนดให้มีมาตรการด้านความปลอดภัยและมาตรการฉุกเฉิน
รวมทั้งบังคับใช้สำหรับการปฏิบัติงานทั้งบนเรือและภาคพื้นดิน